KOMISIJAS REGULA (ES) 2020/749

(2020. gada 4. jūnijs),

ar ko attiecībā uz hlorāta maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 III pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 16. panta 1. punkta a) apakšpunktu,

tā kā:

(1) Saskaņā ar Komisijas Lēmumu 2008/865/EK (2) visas atļaujas attiecībā uz augu aizsardzības līdzekļiem, kas satur hlorātu, pēc hlorāta neiekļaušanas Padomes Direktīvas 91/414/EEK (3) I pielikumā ir atsauktas.

(2) Attiecībā uz hlorātu konkrēti maksimālie atlieku līmeņi (MAL) nav noteikti, un, tā kā šī viela nav iekļauta Regulas (EK) Nr. 396/2005 IV pielikumā, attiecībā uz visām pārtikas un barības precēm, kas iekļautas Regulas (EK) Nr. 396/2005 I pielikumā, patlaban piemēro sākotnējo MAL vērtību, proti, 0,01 mg/kg.

(3) Hlorāts agrāk tika izmantots augu aizsardzības līdzekļos, taču šī viela arī veidojas kā blakusprodukts gadījumos, kur pārtikas pārstrādē un dzeramā ūdens attīrīšanā izmanto hlora dezinfekcijas līdzekļus. Šādu lietojumu dēļ ir radusies pašreizējā situācija, ka hlorāta atliekas ir konstatējamas pārtikā.

(4) Lai izpētītu hlorāta atlieku klātbūtni pārtikā un dzeramajā ūdenī, Eiropas Pārtikas nekaitīguma iestāde (“Iestāde”) no 2014. līdz 2018. gadam apkopoja monitoringa datus. Minētie dati liecina, ka hlorāta atlieku klātbūtne ir tādā līmenī, kas bieži pārsniedz sākotnējo MAL 0,01 mg/kg un ka līmenis atšķiras atkarībā no avota un produkta. No šiem konstatējumiem izriet, ka, pat ja tiek ievērota laba prakse, pašlaik nav iespējams panākt, lai hlorāta atlieku līmenis atbilstu spēkā esošajam MAL, proti, 0,01 mg/kg.

(5) Iestāde pieņēma zinātnisku atzinumu par riskiem sabiedrības veselībai, kas saistās ar hlorāta klātbūtni pārtikā (4). Minētajā atzinumā Iestāde noteica pieļaujamo diennakts devu (TDI) 3 μg uz kg ķermeņa svara dienā un akūto standartdevu (ARfD) 36 μg uz kg ķermeņa svara. Iestāde secināja, ka, pamatojoties uz 2014. gadā apkopotajiem datiem, akūta eksponētība ar uzturu uzņemtam hlorātam nepārsniedz ARfD. Vidējā eksponētība ar uzturu uzņemtam hlorātam Eiropas valstīs pārsniedza TDI dažās iedzīvotāju apakšgrupās, tādās kā zīdaiņi un mazi bērni ar vieglu līdz vidēju joda deficītu.

(6) Lai ar koordinētu rīcību vairākās attiecīgās un saistītās nozarēs hlorāta līmeni pazeminātu un samazinātu eksponētību tam, dalībvalstis 2017. gadā vienojās par daudznozaru rīcības plānu, kurā ietverts paralēli veicamu pasākumu kopums, to skaitā pasākumi attiecībā uz dzeramo ūdeni, higiēnu un pagaidu maksimālo atlieku līmeņu noteikšanu pārtikai un barībai.

(7) Šī regula attiecas uz pagaidu maksimālo līmeņu noteikšanu attiecībā uz pārtiku. Šim nolūkam no 2014. līdz 2018. gadam gan dalībvalstis, gan pārtikas apritē iesaistītie operatori par šīs vielas sastopamību savāca lielu daudzumu datu. Dati liecina par vispārīgu tendenci līmenim pazemināties, no kā var secināt, ka ražošanas prakse jau ir zināmā mērā uzlabojusies. Konkrēti attiecībā uz hlorātu, kura atliekas rodas nevis no pesticīdu lietošanas, bet gan no hlora šķīdumu izmantošanas pārtikas pārstrādē un dzeramā ūdens attīrīšanā, maksimālie līmeņi būtu jānosaka “tik zemu, cik vien saprātīgi panākams” (princips ALARA), ievērojot labu ražošanas praksi un vienlaikus nodrošinot iespēju joprojām ievērot labu higiēnas praksi. Šī pieeja nodrošina, ka pārtikas apritē iesaistītie operatori piemēro pasākumus, kuru mērķis ir ne tikai sabiedrības veselības aizsardzības labad pēc iespējas novērst un samazināt hlorāta līmeni pārtikā, bet arī ņemt vērā nepieciešamību nodrošināt pārtikas mikrobioloģisko drošumu.

(8) Hlorāta pagaidu MAL saskaņā ar principu ALARA ir noteikti, pamatojoties uz sastopamības datu 95. procentili, ņemot vērā atbilstoši attiecīgajiem noteikumiem apstrādāta dzeramā ūdens izmantošanu pārtikas pārstrādē. Pagaidu MAL vēlākais piecu gadu laikā pēc šīs regulas publicēšanas būtu jāpārskata, ņemot vērā iespējamās norises higiēnas un dzeramā ūdens jomā, pārtikas apritē iesaistīto operatoru turpmākos sasniegumus hlorāta līmeņa pazemināšanā, vai ikreiz, kad kļūst pieejama jauna informācija un dati, kas pamatotu agrāku pārskatīšanu.

(9) Par attiecīgajām dažās konkrētās precēs sastopamo hlorāta atlieku noteikšanas robežām (NR) Komisija apspriedās ar Eiropas Savienības references laboratorijām.

(10) Balstoties uz Iestādes zinātnisko atzinumu un ņemot vērā ar aplūkojamo jautājumu saistītos faktorus, ierosinātie MAL atbilst Regulas (EK) Nr. 396/2005 14. panta 2. punkta prasībām.

(11) Tāpēc Regula (EK) Nr. 396/2005 būtu attiecīgi jāgroza.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 III pielikumu groza saskaņā ar šīs regulas pielikumu.

2. pants Pagaidu MAL attiecībā uz hlorātu pārskata ne vēlāk kā 2025. gada 8. jūnijā.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2020. gada 4. jūnijā Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Komisijas Lēmums 2008/865/EK (2008. gada 10. novembris) par hlorāta neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela (OV L 307, 18.11.2008., 7. lpp.).

(3) Padomes Direktīva 91/414/EEK (1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.).

(4) EFSA (Eiropas Pārtikas nekaitīguma iestāde), 2015. gads. Scientific opinion on the risks for public health related to the presence of chlorate in food. EFSA Journal 2015; 13(6):4135, 103 lpp.